《王刚仲惠诗醉笔聊和》
宋代·刘琰

君不见山泽之癯蒙野服，为彼隰桑还自沃。
又不见侯门公子贵且娇，饱豢膏粱犹未足。
人生贵贱不难分，唯有圣贤无等伦。
朝为涂人暮为禹，穷崖断壑看回春。
君方妙龄截不住，万里飞黄又腾世。
王良造父不得施，耳侧风声未为遽。
我思古人爱其宇，青蘋堂兮杜若庑。
芰荷可裳菊可餐，肯逐纤埃与尘土。
是中非声亦非色，巡得与君一冯轼。
鹍鹏变化不可量，要指天池为一息。
悠悠此道谁能将，从知可玩不可忘。
慎勿随风学飘絮，春光骀荡成飞杨。

作者简介：刘琰（一作炎），字潜夫，号撝堂，邵武（今属福建）人。朱熹弟子。事见《宋元学案》卷六九《沧州诸儒学案》上。今录诗二首。